Bendt Bendtsen (KF), 2004-06-01:
Det er jo altid rart at kunne give et klart svar på et klart spørgsmål.
Spørgsmålene kommer fra Kommissionen, og jeg ved jo ikke, i hvilket omfang de spørgsmål skal besvares.
Jeg sammenligner ikke noget, men f.eks. i forbindelse med statsstøttesager stiller Kommissionen uddybende spørgsmål.
Det har den også gjort om allokeringsplanen, og de spørgsmål besvarer vi.
Jeg har sagt, at jeg sender det så hurtigt som muligt, og hvis det er sådan, at Folketinget ønsker en foreløbig besvarelse, hvis den endelige besvarelse ikke er færdig, skal jeg bede om at få den.
Men jeg må blot tilkendegive, at jeg jo ikke ved, hvor omfattende besvarelsen til Kommissionen er.
Det kan jeg ikke sige her på nuværende tidspunkt, jeg kan blot tilkendegive, at jeg ser på det, og er der lavet en foreløbig besvarelse, kommer den herover med det samme.
Nu kan jeg se, at tiden er gået, men jeg vil lige sige til hr. Martin Lidegaard, at på trods af de bemærkninger, der er kommet fra flere ordførere, fastholder jeg, at vores allokeringsplan er fremsendt i en sådan form, at den kan godkendes i Kommissionen.
Jeg er næsten helt sikker på, at mit embedsværk havde givet mig svarene med her i salen, hvis de havde ligget færdige, eller hvis de var sendt, men jeg skal selvfølgelig gå i ministeriet og se, om de er sendt.
Jeg kan blot sige, at jeg faktisk tror, man er i gang
med at udfærdige svarene på de spørgsmål, som er modtaget for ganske, ganske kort tid siden
Men jeg skal tilkendegive, at jeg selvfølgelig vil oversende svarene til Folketinget, så snart de er færdige, og skulle de allerede være færdige, vil de blive oversendt med det samme.
Jeg vil gerne sige til hr. Erik Mortensen
, at betragtningerne om at skære i kvoterne, samtidig med at der produceres mere vindmøllestrøm, har jeg tilkendegivet min klare holdning til i samrådet i Folketingets Energipolitiske Udvalg.
Lovforslaget handler ikke om den samlede kvote eller fordelingen heraf i perioden 2008-2012.
Kvotedirektivet forudsætter jo, at kvoterne udmeldes for en periode af gangen, og der er i allokeringsplanen taget stilling til kvotetillæggene til den enkelte virksomhed i perioden.
Som jeg allerede har nævnt, mener jeg heller ikke, at det vil være i overensstemmelse med direktivet at foretage en løbende justering af kvoterne i perioden 2005-2007 som følge af vindmølleudbygningen. Til fru Aase D. Madsen, fru Anne Grete Holmsgaard og hr. Martin Lidegaard kan jeg sige, at vi skulle jo aflevere en allokeringsplan den 31. marts, og det har vi gjort.
Folketinget har også modtaget Kommissionens spørgsmål, og som jeg har nævnt i besvarelsen af spørgsmål 72, vil jeg fremsende regeringens svar til Kommissionen, så snart de er færdige.
Det er faktisk helt normalt, at der i forbindelse med f.eks. statsstøttesager stilles uddybende og også kritiske spørgsmål, og derfor er det også naturligt, at Kommissionen i forbindelse med godkendelse af allokeringsplanen stiller uddybende spørgsmål.
Det er jo netop Kommissionens opgave at sikre overholdelse af direktiverne.
Jeg vil gerne sige til de meget kritiske ordførere - specielt fru Anne Grete Holmsgaard og hr. Martin Lidegaard - at det altså fortsat er regeringens forventning, at Kommissionen vil kunne godkende den allokeringsplan, der er fremsendt.
Jeg er selvfølgelig helt på det rene med, at der er ordførere, bl.a. hr. Erik Mortensen og fru Anne Grete Holmsgaard, der mener, at vi ikke er stramme nok, når vi ikke pålægger danske erhvervsvirksomheder nogle strammere kvoter.
Jeg synes, vi lever i en tid, hvor konkurrencen er global, og derfor er det også vigtigt, at vi får en løsning på denne problemstilling, som danske erhvervsvirksomheder kan leve med.
Det har jeg tilkendegivet flere gange, og det vil jeg stadig gerne gøre.
Til fru Aase D. Madsen: Jeg vil bare kvittere og sige
Der var et spørgsmål om varmevirkningsgraden, og der kan jeg sige, at varmevirkningsgraden på de 125 pct. ved kvotefastlæggelsen i forbindelse med kraft-varme er valgt for at have en simpel, objektiv og også administrerbar model, som i langt de fleste tilfælde ligger tæt på den afgiftsmæssige virkningsgrad og derfor på en enkel måde sikrer mod dobbeltregulering.
Jeg er selvfølgelig enig i, at der både i forbindelse med CO2-afgift og CO2-kvoter, bl.a. på elproduktion, er tale om en vis dobbeltregulering.
Nu er perioden fra 2005 til 2007 jo en prøveperiode, hvor en meget stor del af kvoterne tildeles gratis, og ifølge de foreløbige oplysninger er Danmark faktisk lige nu det eneste land i EU, der lemper energiafgifterne som følge af en indførelse af kvotesystemet.
I de øvrige lande har man sagt, at man vil indhente erfaringer først.
Men det ville altså give et betydeligt provenutab, og når der er indhentet erfaringer med kvotesystemet og opnået større viden om den langsigtede prisdannelse på kvoter, vil regeringen derfor se nærmere på sammenhængen mellem kvotesystemet og CO2-afgiftssystemet.
Jeg skal blot tilkendegive, at vi selvfølgelig vil besvare spørgsmål, også dem fra Kommissionen, og så skal jeg endnu en gang sige, at selv om mange ordførere er kritiske, skal vi altså have løbet kvotesystemet i gang nu, og vi skal også have løbet det i gang på en sådan måde, at de danske erhvervsvirksomheder, der er storforbrugere af el, stadig kan beskæftige mennesker i blå kedeldragter.
Sådan må det være, og vi forventer altså at få godkendt vores allokeringsplan.